Plata gărzilor suplimentare efectuate de medici se va face pornind de la baza salarială crescută prin intermediul Ordonanței de Urgență 20 / 2016, începând cu data de 1 octombrie anul acesta.

„Fondurile de circa 100 de milioane de lei necesare creșterii plății gărzilor pentru medici în anul 2016 vor proveni din administrarea mai eficientă a resurselor deja existente în sistemul sanitar, iar mecanismele găsite nu afectează în niciun fel prognozele de deficit bugetar.

Cu alte cuvinte, creșterea veniturilor pentru gărzi va fi finanțată printr-un control mai strict al cheltuielilor și prin măsuri de reducere a risipei din sistem. Reglementarea se va face prin Ordonanță de Urgență conform discuțiilor avute în Guvern”, anunţă Ministerul Sănătăţii.

Măsurile pentru medici:

1. Crește plata gărzilor suplimentare ale medicilor prin raportarea la salariul de bază majorat de la 1 august. Termenul pentru definitivarea pașilor legislativi este data de 1 octombrie.

2. Au crescut salariile de bază ale medicilor din sistemul public de la 1 august, odată cu intrarea în vigoare a OUG 20 / 2016. Guvernul a prevăzut pentru această creștere un miliard de lei.

3. Gărzile suplimentare vor fi efectuate în baza unui contract individual de muncă cu timp parțial. Pentru medici avantajul este că gărzile vor fi considerate atât vechime în muncă, cât și vechime în specialitate.

4. Contractul de muncă pentru gărzi va da dreptul la concediu de odihnă plătit proporțional cu timpul lucrat pentru medicii care efectuează numai gărzi sau pentru cei care fac gărzi în alt spital decât cel la care sunt angajați.

5. Așa numita „gardă obligatorie” va beneficia de acordarea sporului de 25% pe timpul de noapte lucrat, ceea ce până acum nu se făcea.

6. Medicii care au obținut titlul de doctor în științe medicale din 2010 încoace vor primi sporul legal de 15% care, până la 1 august, nu mai fusese acordat.

7. Timpii de lucru și de odihnă vor fi regândiți în termeni de flexibilizare, de grijă față de efortul depus de medici și de siguranță a pacienților.

8. Ministerul Sănătății evaluează modalități de remunerare a medicilor rezidenți de anii I și II pentru gărzile pe care le fac.

Măsurile de eficientizare a cheltuielilor din Sănătate:

1. Economii la scară națională prin mecanismul de achiziții publice centralizate care are deja proceduri demarate;

2. Evaluarea și monitorizarea strictă a investițiilor;

3. Controlul mai strict al prescripției de medicamente (cu precădere antibiotice, dar nu numai) și al investigațiilor medicale;

4. Controlul serviciilor din spitalizările de zi;

„Ministrul Sănătății este de părere că decizia de creștere a remunerației pentru gărzile din sistemul sanitar e unul din cei mai importanți pași ai ultimilor ani în beneficiul medicilor. Măsura corectează o nedreptate veche din anul 2009 și reafirmă angajamentul premierului Dacian Cioloș de a face din sectorul sanitar prioritatea mandatului său.

În același timp, Vlad Voiculescu mizează în continuare pe cooperarea responsabilă a Federației Sanitas, a Federației Solidaritatea Sanitară și a Federației Hipocrat. De asemenea, sprijinul medicilor pentru implementarea măsurilor de eficientizare a cheltuielilor din sistem este esențial.

La solicitarea Federației Sanitas, evaluarea modalităților de reglementare a veniturilor celorlalte categorii de personal din sistemul sanitar vor fi discutate în cadrul consultărilor cu partenerii de dialog social din procesului de elaborare a Legii Salarizării Unitare”, precizează Ministerul Sănătăţii.

Citiţi şi:

Gărzile suplimentare la Spitalul Universitar din Bucureşti ar putea să nu mai fie asigurate, începând de luni